b'\n_START_ARTICLE_\nTransvaal (koloni)\n_START_SECTION_\nHistorie\n_START_PARAGRAPH_\nTransvaal ble kolonisert av boere som forlot den britisk-dominerte Kappkolonien i 1830 og 1840 i det som kom til \xc3\xa5 bli kjent som Great Trek. De emigrerte boerne etablerte flere republikker i nord, utenfor britisk kontroll \xe2\x80\x93 etter den britiske okkupasjonen av den tidligere nederlandske kolonien i 1795 og igjen i 1806. Great Trek fant sted p\xc3\xa5 grunn av misn\xc3\xb8ye med det britiske styret, de \xc3\xb8konomiske urolighetene for\xc3\xa5rsaket av slavehandelens slutt, mangel p\xc3\xa5 beskyttelse mot plyndrende xhosa-bander, og anglifisering av nederlandske tradisjoner. Mange selvstyrte grupper, hver med sine egne m\xc3\xa5l, satte ut p\xc3\xa5 denne nye kolonialiseringen. Disse ble kalt voortrekkerne, og noen av disse flyttet nord\xc3\xb8st, bak Nguni-samfunnet (xhosa og zulu), og etablerte den f\xc3\xb8rste uavhengige republikken, Natalia. Denne ble snart okkupert av britene i 1843 av deres utpost, Port Natal p\xc3\xa5 kysten. To \xc3\xa5r senere etablerte voortrekkerne Transoranje, senere i 1845 omd\xc3\xb8pt til Oranjefristaten. Til slutt flyttet voortrekkerne lenger nord og etablerte en rekke mindre republikker over Vaal, Transvaal, som senere  ble forent i Zuid Afrikaanse Republiek (S\xc3\xb8r-Afrikarepublikken), eller ZAR._NEWLINE_Voortrekkerne dro fordel av det politiske vakuumet etter zulukrigene i omr\xc3\xa5det, og overvant lett urfolket. I 1850 kom britene til en avtale med Boer-republikkene, og anerkjente uavhengigheten til ZAR i det som n\xc3\xa5 het Transvaal. Men i 1877 annekterte Storbritannia ZAR som en m\xc3\xa5te \xc3\xa5 l\xc3\xb8se en grensetvist mellom boerne og zuluene. Annekteringen reddet Transvaal fra et \xc3\xb8konomisk sammenbrudd, ettersom regjeringen var helt tom for penger. Boer-republikken gjenvant sin uavhengighet i 1881 etter den s\xc3\xa5kalte Transvaalkrigen._NEWLINE_I begynnelsen av 1885 ble en enorm gull\xc3\xa5re oppdaget i Witwatersrand, noe som ledet til en del innvandring til Transvaal. P\xc3\xa5 kort tid fikk \xc3\xb8konomien i Transvaal et kraftig oppsving. Desto lengre denne gullforekomsten forble i besittelse av boerne ble Londons stilling som verdens gullhandelssenter truet. P\xc3\xa5 grunn av at ZAR nektet utenlandske selskaper deltakelse i gruvedriften, planla britene \xc3\xa5 overta Transvaal likesom de hadde gjort ved diamantfunnene i Oranjefristaten og Kimberley. I 1895 finansierte utenlandske gruveeiere et kuppfors\xc3\xb8k kjent som Jameson-raidet. Mennene bak kuppfors\xc3\xb8ket var misforn\xc3\xb8yde med Boernes beskatning og restriksjonene p\xc3\xa5 virksomheten. Raidet var et alarmsignal for boerne, og f\xc3\xb8rte til en massiv milit\xc3\xa6r opprustning._NEWLINE_\xc3\x98kende frykt for britisk intervensjon i Transvaal samt posisjonering av britiske styrker p\xc3\xa5 grensen f\xc3\xb8rte til at boerne angrep britene i 1899. Den andre boerkrigen varte i tre \xc3\xa5r. Ved utgangen av 1902 hadde Storbritannia 500\xc2\xa0000 soldater som bekjempet en boerstyrke p\xc3\xa5 ca 64\xc2\xa0000 soldater. Boerkvinner og -barn satt i konsentrasjonsleirer og omtrent 26\xc2\xa0000 d\xc3\xb8de av underern\xc3\xa6ring, d\xc3\xa5rlig hygiene og sykdom. Dette demoralisingsslaget, kombinert med britenes bruk av brent jord-strategi og en blokade h\xc3\xa5ndhevet over hele Transvaal, tvang boernes milit\xc3\xa6re ledere til overgivelse. Et beseiret Transvaal ble innlemmet i det britiske imperiet i 1902. Krigen hadde ogs\xc3\xa5 enorm effekt p\xc3\xa5 britisk politikk nasjonalt, i Europa og hele riket. _NEWLINE_I 1910 sluttet boerrepublikkene sammen med Kapp-kolonien og dannet Unionen S\xc3\xb8r-Afrika. Et halvt \xc3\xa5rhundre senere, i 1961, opph\xc3\xb8rte unionen \xc3\xa5 v\xc3\xa6re en del av Samveldet av nasjoner og ble Republikken S\xc3\xb8r-Afrika. Pretoria-Witwatersrand-Vereeniging omr\xc3\xa5det i Transvaal ble S\xc3\xb8r-Afrikas \xc3\xb8konomiske kraftsentrum, en posisjon det fortsatt innehar i dag._NEWLINE_Etter apartheids fall i 1994 ble de tidligere provinsene omstrukturert, og Transvaal sluttet og eksistere. De nye prvinsene Gauteng, Limpopo og Mpumalanga ligger helt innenfor grensene til gamle Transvaal som utgj\xc3\xb8r mesteparten av Nordvest-provinsen og ogs\xc3\xa5 et lite segment av KwaZulu-Natal. Allerede f\xc3\xb8r 1994 ble imidlertid Transvaalprovinsen inndelt i ulike regioner til en rekke form\xc3\xa5l (som for eksempel sportslige divisjoner), i Nord-Transvaal (dagens Pretoria, og Limpopo-provinsen), \xc3\xb8stlige Transvaal (Mpumalanga-provinsen), vestlige Transvaal (Nordvest-provinsen) og S\xc3\xb8r-Transvaal (Gauteng-provinsen, med unntak av Pretoria).'